Diari Oficial de la Generalitat Valenciana


Sumari del DOGV 9842, del 06-05-2024 (2024/3687)

RESOLUCIÓ de 23 d'abril de 2024, de la Direcció General de Justícia, per la qual es modifica l'apartat 2.b) de l'article segon de la Resolució de 17 de juliol de 2006, de la Direcció General de Justícia, per la qual s'aproven les normes sobre calendari laboral d'aplicació al personal al servici de l'Administració de justícia a la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9842

Data del DOGV
:   06-05-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/3687


Data del document
:   23-04-2024

Organisme emissor
:   Conselleria de Justícia i Interior

Tipus de document
:   Resolució

Anàlisi jurídica

 Descriptors 

:   * Conselleria de Justícia i Interior
    * sistema judicial
    * dia festiu

RESOLUCIÓ de 23 d'abril de 2024, de la Direcció General de Justícia, per la qual es modifica l'apartat 2.b) de l'article segon de la Resolució de 17 de juliol de 2006, de la Direcció General de Justícia, per la qual s'aproven les normes sobre calendari laboral d'aplicació al personal al servici de l'Administració de justícia a la Comunitat Valenciana. [2024/3687]  
La Llei orgànica 6/1985, d'1 de juliol, del poder judicial, en la redacció que en fa la Llei orgànica 19/2003, de 23 de desembre, dedica els articles 500 i 501 a regular el règim general en matèria de jornada i horaris d'aplicació al personal al servici de l'Administració de justícia.  
  
En el DOGV núm. 5313, de 28 de juliol de 2006, es va publicar la Resolució de 17 de juliol de 2006, de la Direcció General de Justícia, per la qual s'aproven les normes sobre calendari laboral d'aplicació al personal al servici de l'Administració de justícia a la Comunitat Valenciana.  
Esta Direcció General de Justícia, vist el temps transcorregut des de la seua entrada en vigor, i en el marc d'una política d'eficàcia i eficiència en la prestació del servici públic, considera adequat procedir a la modificació d'algun dels seus preceptes amb la finalitat de proporcionar un major valor al temps i afavorir la seua gestió amb major eficàcia mitjançant la implantació d'uns horaris racionals que faciliten la conciliació i milloren la productivitat, per a proporcionar així una major motivació en el treball del personal al servici de l'Administració de justícia.  
  
Igualment, en este context d'afavorir les mesures que permeten fer efectiva la conciliació de les responsabilitats professionals amb la vida personal i familiar, es considera convenient i necessari, donat el seu marcat caràcter social, rebaixar el percentatge del grau de discapacitat requerit per a sol·licitar la modificació de la part fixa de l'horari per a atendre este tipus de necessitats de conciliació de la vida familiar i laboral, entenent suficient per a això l'acreditació d'una minusvalidesa igual al 33 %, així com incloure-hi els qui tinguen al seu càrrec un familiar fins al segon grau de consanguinitat o afinitat que tinga reconegut algun grau de dependència.  
Finalment, cal destacar que la present resolució ha sigut negociada amb les organitzacions sindicals integrants de la Mesa Sectorial de Justícia.  
Per tot el que s'ha exposat, i de conformitat amb les atribucions que em conferix l'article 69 del Decret 112/2023, de 25 de juliol, del Consell, pel qual establix l'estructura orgànica bàsica de la Presidència i de les conselleries de la Generalitat, i l'article 9 del Decret 134/2023, de 10 d'agost, del Consell, d'aprovació del Reglament orgànic i funcional de la Conselleria de Justícia i Interior, resolc:  
  
Únic  
Modificar l'apartat 2.b) de l'article segon de la Resolució de 17 de juliol de 2006, de la Direcció General de Justícia, per la qual s'aproven les normes sobre calendari laboral d'aplicació al personal al servici de l'Administració de Justícia a la Comunitat Valenciana, que queda redactat en la forma següent:  
«b) La part variable de l'horari, o temps de flexibilitat d'este, està constituïda per la diferència entre la part fixa de l'horari, cinc hores trenta minuts diaris, i la jornada obligada en còmput mensual que s'indicarà en el calendari laboral anual en el qual es fixen els còmputs mensuals d'obligat compliment a la vista de les festes corresponents de cada mes.  
Esta part flexible d'horari es distribuirà a criteri de l'empleat públic, i es podrà complir de dilluns a divendres, entre les set trenta i les nou hores, i entre les catorze i les dènou hores.  
Amb caràcter excepcional, personal i temporal, podrà ser autoritzat per la Direcció General de Justícia a modificar la part fixa de l'horari per a atendre les necessitats de conciliació de la vida familiar i laboral, i l'increment corresponent de la part flexible fins a completar la jornada diària establida, el personal que:  
a) Per raons de convivència tinga a la seua cura directa persones amb un grau de discapacitat física, psíquica o sensorial igual o superior al 33 % acreditat per òrgan competent, o tinga reconeguda una dependència igual o superior al grau 2, i que no exercisca activitat retribuïda que supere el salari mínim interprofessional.  
b) Tinga al seu càrrec algun familiar fins al segon grau de consanguinitat o afinitat en les mateixes condicions de l'apartat anterior.  
c) Siga mare, pare o tutors legals de fills menors de catorze anys.  
  
d) Tinga fills que, sense el límit d'edat observat en l'anterior apartat, patisquen alguna discapacitat física, psíquica o sensorial que iguale o supere el grau indicat de discapacitat o dependència acreditada.  
  
En tot cas, la disminució de la part fixa de l'horari no podrà excedir una hora diària.  
Quan, per raons extraordinàries derivades de la prestació del servici, no siga possible autoritzar la sol·licitud, podrà denegar-se esta, totalment o parcialment, mitjançant un escrit raonat i motivat.  
A la sol·licitud per a acollir-se a este tipus d'horari haurà d'adjuntar-se la justificació documental suficient que acredite la situació de fet que fonamenta la seua petició.  
Quan els dos progenitors o tutors siguen personal al servici de l'Administració de justícia, la modificació de l'horari fix pel temps màxim d'una hora de reducció diària només podrà aplicar-se a un d'ells, de manera simultània, o bé s'aplicarà als dos per sengles períodes de mitja hora.»  
  
La present resolució entrarà en vigor en el dia de la data, sense perjuí que es publique posteriorment en el Diari Oficial de la Generalitat Valenciana.  
  
València, 23 d'abril de 2024.- La directora general de Justícia: Cristina Gil Fabregat.